b'\n_START_ARTICLE_\nSiru\xc4\x8dio namas\n_START_SECTION_\nIstorija\n_START_PARAGRAPH_\nR\xc5\xabmai dabartin\xc4\xaf pavidal\xc4\x85 \xc4\xafgavo baroko epochoje. XV\xe2\x80\x93XVII a. j\xc5\xb3 vietoje prie aik\xc5\xa1t\xc4\x97s buvo trys sklypai, kuriuose stov\xc4\x97jo du m\xc5\xabriniai namai ir sand\xc4\x97lis (gotikinio m\xc5\xabro fragment\xc5\xb3, pasl\xc4\x97pt\xc5\xb3 po tinku, i\xc5\xa1liko iki \xc5\xa1i\xc5\xb3 dien\xc5\xb3)._NEWLINE_XVIII a. pirmojoje pus\xc4\x97je pietinis sklypas priklaus\xc4\x97 Kristinai Vundramienei, vidurinis\xc2\xa0\xe2\x80\x93 Oginskiams, o \xc5\xa1iaurinis, manoma, vienuoliams kamalduliams. 1742 m.  \xc5\xa1ioje vietoje puo\xc5\xa1nius, v\xc4\x97lyvojo baroko stiliaus, dviauk\xc5\xa1\xc4\x8dius r\xc5\xabmus su \xc4\xafva\xc5\xbeiavimu centre bei mansardiniu stogu pasistat\xc4\x97 Kauno teismo seni\xc5\xabnas, v\xc4\x97liau Vitebsko ka\xc5\xa1telionas Simonas Sirutis, tada vald\xc4\x99s vien\xc4\x85 i\xc5\xa1 \xc5\xa1i\xc5\xb3 sklyp\xc5\xb3. Kai buv\xc4\x99s ATR karalius Stanislovas Le\xc5\xa1\xc4\x8dinskis pasitrauk\xc4\x97 \xc4\xaf Pranc\xc5\xabzij\xc4\x85, j\xc4\xaf lyd\xc4\x97jo ir S. Sirutis. Pranc\xc5\xabzijoje Lietuvos didikas uoliai atstovavo buvusio monarcho interesams, tad \xc5\xa1is paskyr\xc4\x97 didik\xc4\x85 savo \xc5\xa1ambelionu ir sekretoriumi. 1736 m. S. Sirutis tapo buvusio karaliaus dvaro Lotaringijoje valdytoju. 1738 m. S. Sirutis gr\xc4\xaf\xc5\xbeo \xc4\xaf Lietuv\xc4\x85, kur po kurio laiko tapo Kauno seni\xc5\xabnu bei kartu su kitais dvarininkais kontroliavo Kauno seimelio veikl\xc4\x85. 1750 m. paskirtas LDK kalavijininku. 1761 m. ATR karaliaus Augusto III apdovanotas Baltojo erelio ordinu. S. Sirutis palaik\xc4\x97 itin glaud\xc5\xbeius santykius su Lietuvos did\xc5\xbeiuoju kancleriu Mykolu Fridrichu \xc4\x8cartoriskiu, kuris j\xc4\xaf labai vertino ir paved\xc4\x97 netgi vadovauti teismams Kauno rotu\xc5\xa1\xc4\x97je. _NEWLINE_Valdant S. Siru\xc4\x8diui, r\xc5\xabmai pasi\xc5\xbeym\xc4\x97jo itin puo\xc5\xa1niu interjeru. Antrojo auk\xc5\xa1to kambari\xc5\xb3 sienos buvo apmu\xc5\xa1tos \xc5\xa1ilko audiniais, kambarius puo\xc5\xa1\xc4\x97 prabang\xc5\xabs baldai, veidrod\xc5\xbeiai, laikrod\xc5\xbeiai, dail\xc4\x97s k\xc5\xabriniai. Pirmojo auk\xc5\xa1to patalpos naudotos pagalbin\xc4\x97ms reikm\xc4\x97ms. I\xc5\xa1lik\xc4\x99 gotikiniai XV\xe2\x80\x93XVI a. r\xc5\xabsiai yra vieni seniausi\xc5\xb3 Kaune. Sklype dar stov\xc4\x97jo oficina, arklid\xc4\x97, ve\xc5\xbeimin\xc4\x97, svirnas. _NEWLINE_1779\xc2\xa0m. namas ir \xc5\xabkiniai trobesiai atiteko Starodubo teismo seni\xc5\xabnui Juozapui Chrapovickiui. Kiek v\xc4\x97liau Chrapovicki\xc5\xb3 iniciatyva namas rekonstruotas: u\xc5\xbem\xc5\xabrytas \xc4\xafva\xc5\xbeiavimas, pristatytas klasicistinis prieangis, pagal Rotu\xc5\xa1\xc4\x97s pavyzd\xc4\xaf \xc4\xafrengtas balkonas, i\xc5\xa1 dalies pakeistas fasadas. Po 1812\xc2\xa0m. name kur\xc4\xaf laik\xc4\x85 buvo ligonin\xc4\x97. 1847\xc2\xa0m. kieme pastatytas medinis namas. Per 1863\xc2\xa0m. sukilim\xc4\x85 veik\xc4\x97 karo lauko teismas, r\xc5\xabsiai paversti kal\xc4\x97jimu. \xc4\x8cia buvo kalinamas sukilimo organizatorius ir vadas Antanas Mackevi\xc4\x8dius. 1903\xc2\xa0m. \xc4\xafsik\xc5\xabr\xc4\x97 Kauno tvirtov\xc4\x97s \xc5\xa1tabas, kareivin\xc4\x97s, pastato viduje \xc4\xafrengtos arklid\xc4\x97s._NEWLINE_1910\xc2\xa0m. nam\xc4\x85 \xc4\xafsigijo poetas Jonas Ma\xc4\x8diulis-Maironis, per metus juos rekonstravo, kiek pakeit\xc4\x97 pirmojo auk\xc5\xa1to langus, frontono dekor\xc4\x85, jame \xc4\xafra\xc5\xa1\xc4\x97 \xe2\x80\x9e1910. Maironis\xe2\x80\x9c. Poetas gyveno a\xc5\xa1tuoniuose \xc5\xa1io namo antro auk\xc5\xa1to kambariuose. Did\xc5\xbei\xc4\x85j\xc4\x85 svetain\xc4\x99 dekoravo dailininkas Tadas Daugirdas. Butas apstatytas vertingais, i\xc5\xa1 Peterburgo parve\xc5\xbetais baldais, nugriauti menkaver\xc4\x8diai kiemo trobesiai, u\xc5\xbeveistas sodas. Pirmame auk\xc5\xa1te veik\xc4\x97 knyg\xc5\xb3 leidykla \xe2\x80\x9eSakalas\xe2\x80\x9c, \xc5\xbeurnalo \xe2\x80\x9eGarnys\xe2\x80\x9c redakcija, Kataliki\xc5\xb3 moter\xc5\xb3 draugija, daili\xc5\xb3j\xc5\xb3 amat\xc5\xb3 mokykla, pirmoji Kaune vie\xc5\xa1oji lietuvi\xc5\xa1ka biblioteka ir skaitykla, kitos kult\xc5\xabrin\xc4\x97s organizacijos. 1919\xe2\x80\x931924\xc2\xa0m. gyveno kompozitorius ir dirigentas Juozas Tallat-Kelp\xc5\xa1a. 1922\xc2\xa0m. Maironis r\xc5\xabmus su visa \xc5\xbeem\xc4\x97s valda dovanojo Kauno kunig\xc5\xb3 seminarijai.\n_START_SECTION_\nMuziejus\n_START_PARAGRAPH_\n1936\xc2\xa0m. bir\xc5\xbeelio 28 d. \xc4\xafkurtas literat\xc5\xabros muziejus. Iki 1941\xc2\xa0m. Maironio muziejus, 1941\xe2\x80\x931955\xc2\xa0m. Maironio literat\xc5\xabros muziejus, 1955\xe2\x80\x931965\xc2\xa0m. Kauno literat\xc5\xabros muziejus, 1965\xe2\x80\x931989\xc2\xa0m. LSSR literat\xc5\xabros muziejus._NEWLINE_Maironio bute \xc4\xafrengti ir atidaryti trys memorialiniai kambariai. 1940\xc2\xa0m. pastatas nacionalizuotas, jame \xc4\xafrengti butai, vaik\xc5\xb3 dar\xc5\xbeelis, ta\xc4\x8diau buvusiame Maironio bute nuolat veik\xc4\x97 muziejus. 1940\xe2\x80\x931944\xc2\xa0m. muziejaus ved\xc4\x97ju dirbo poetas Bernardas Brazd\xc5\xbeionis. Jo iniciatyva prad\xc4\x97ta kaupti ir kit\xc5\xb3 ra\xc5\xa1ytoj\xc5\xb3 archyvin\xc4\x97 med\xc5\xbeiaga. _NEWLINE_1965\xc2\xa0m. priimtas sprendimas Maironio muziejui suteikti respublikinio muziejaus status\xc4\x85. Vaik\xc5\xb3 dar\xc5\xbeelis ir gyventojai i\xc5\xa1kelti, apie 1974\xc2\xa0m. prad\xc4\x97ta namo restauracija, baigta 1976\xc2\xa0m. (arch. Liudos Perevi\xc4\x8dien\xc4\x97s ir V. Murausko projektas). 1977\xc2\xa0m. atidarytas muziejus, \xc4\xafrengtos ekspozicijos, aik\xc5\xa1t\xc4\x97je pastatytas paminklas Maironiui (skulpt. Gediminas Jok\xc5\xabbonis, architektas K. \xc5\xa0e\xc5\xa1elgis). 1992\xc2\xa0m. \xc4\xafrengtas visas poeto butas, 1998\xc2\xa0m. autenti\xc5\xa1kai atkurti visi 8 kambariai. Muziejaus sodelyje tradici\xc5\xa1kai vyksta \xe2\x80\x9ePoezijos pavasario\xe2\x80\x9c apdovanojimai, susitikimai su ra\xc5\xa1ytojais.\n_START_SECTION_\nFondai\n_START_PARAGRAPH_\nI\xc5\xa1 prad\xc5\xbei\xc5\xb3 Maironio bute buvo \xc4\xafrengti 3 memorialiniai kambariai, o vadovaujant Bernardui Brazd\xc5\xbeioniui prad\xc4\x97tas kaupti ir kit\xc5\xb3 ra\xc5\xa1ytoj\xc5\xb3 k\xc5\xabrybinis palikimas: Juozo Tumo-Vai\xc5\xbeganto, Vinco Kr\xc4\x97v\xc4\x97s, Balio Sruogos, Ievos Simonaityt\xc4\x97s, Aldonos Liobyt\xc4\x97s, Stasio Santvaro ir kit\xc5\xb3 ra\xc5\xa1ytoj\xc5\xb3, \xe2\x80\x9eSakalo\xe2\x80\x9c leidyklos, senosios spaudos, sen\xc5\xb3j\xc5\xb3 knyg\xc5\xb3 kolekcijos. Po 1989\xc2\xa0m. fondai gausiai papildyti i\xc5\xa1eivijos ra\xc5\xa1ytoj\xc5\xb3 eksponatais ir tremtini\xc5\xb3 ra\xc5\xa1ytoj\xc5\xb3 archyvais._NEWLINE_Muziejaus ekspozicijos svarbiausia dalis yra Maironio memorialinis butas (8 kambariai), \xc4\xafrengtas 1977\xc2\xa0m., papildytas 1987 ir 1992\xc2\xa0m. Muziejuje saugoma 300 000 eksponat\xc5\xb3\xc2\xa0\xe2\x80\x93 lietuvi\xc5\xb3 ra\xc5\xa1ytoj\xc5\xb3 rankra\xc5\xa1\xc4\x8diai, fotografijos, lai\xc5\xa1kai, dokumentai, knygos, spauda, asmenin\xc4\x97s bibliotekos ir daiktai. Veikia monografiniu ir ap\xc5\xbevalginiu principu \xc4\xafrengta ap\xc5\xbevalgin\xc4\x97 lietuvi\xc5\xb3 literat\xc5\xabros ekspozicija (nuo tautosakos ir sen\xc5\xb3j\xc5\xb3 ra\xc5\xa1t\xc5\xb3 iki 1940\xc2\xa0m.). V\xc4\x97lesnio laikotarpio, taip pat tremtini\xc5\xb3 ir i\xc5\xa1eivi\xc5\xb3 literat\xc5\xabra eksponuojama parodose._NEWLINE_Muziejuje vyksta ra\xc5\xa1ytoj\xc5\xb3 min\xc4\x97jimai, literat\xc5\xabros vakarai, nauj\xc5\xb3 knyg\xc5\xb3 pristatymai, konferencijos ir kita. Nuo 2004\xc2\xa0m. leid\xc5\xbeiamas skaitmeninis muziejaus \xc5\xbeurnalas \xe2\x80\x9eLiterat\xc5\xabrin\xc4\x97 Lietuva\xe2\x80\x9c. _NEWLINE_2002\xc2\xa0m. i\xc5\xa1leisti du muziejui skirti pa\xc5\xa1to \xc5\xbeenklai (dail. Gediminas Pemp\xc4\x97).'